Rejsekort lancerer ny billetapp til hele Danmark

Stærkt forsinket har Rejsekort & Rejseplan nu udgivet app’en RejseBillet. Appen skal gøre rejsen lettere for passagerer på tværs af bus, tog, metro og letbane i hele Danmark.

RejseBillet giver passagerer mulighed for at købe en billet direkte på telefonen uden at skulle bekymre sig om den gælder til bussen i Aalborg, letbanen i Odense, S-toget i Hovedstaden. Kort sagt en billet til kollektivtransport på tværs af landet og transportformer.

Selskabet bag RejseBillet, Rejsekort & Rejseplan A/S, har brugt de seneste måneder på at teste og finpudse RejseBillet.

“RejseBillet er den første app, hvor du kan betale din rejse på forhånd og få adgang til alle kollektive
transportformer i hele Danmark,” fortæller Kasper Schmidt, direktør for Rejsekort & Rejseplanen A/S.

”RejseBillet erstatter ikke Rejsekort. Vi arbejder på fuldt tryk på at kunne lancere et digitalt Rejsekort. Det
kommer, når vi er klar med en løsning, der er brugervenlig, sikker og tilgængelig, og det er vi i gang med at indhente tilbud på.”

RejseBillet er det første skridt fra Rejsekort & Rejseplan A/S mod en efterspurgt digitalisering af billetkøb på tværs af Danmark og transportformer. I de kommende år bliver de næste digitale skridt en fuld digitalisering af produkterne Rejsekort og Rejseplan, samt et alternativ til de delvist digitale eller ikke-digitale rejsende.

RejseBillet kan hentes i både App Store og Google Play.

Fakta om RejseBillet

Prisen for enkeltbilletter og pendlerkort i RejseBillet er den samme pris som i automater og
trafikvirksomhedernes apps.

Med RejseBillet betales rejsen på forhånd, i modsætning til Rejsekort, hvor billetprisen betales efter
endt rejse.

Rejsende kan købe enkeltbilletter (fra/til og zonebilletter) og to typer pendlerkort. På nogle af
billettyperne kan der tilkøbes DSB 1’ tillæg, tillæg til metro, ekstra zoner og cykelbillet til metro.

I næste version af appen bliver det også muligt at få trafikinformation om den rejse, man har købt
billet til, købe ungdomskort samt købe eventbilletter, der kombinerer rejse og event i én billet.

RejseBillet erstatter ikke Rejsekort, men giver mere fleksibilitet for rejsende i hele Danmark.

Rejsekort lancerer ny billetapp til hele Danmark