RejseBillet app’en stærkt forsinket

I januar måned blev det lovet, at forløberen for Rejsekort app’en, RejseBillet, skulle være ude i slutningen af første kvartal. Altså senest ved udgangen af marts. Men den er stadig ikke at finde på hverken App Store eller Google Play, her hvor vi er trådt ind i tredje kvartal.

Med RejseBillet app’en skal rejsende med kollektiv transport i Danmark kunne købe enkeltbilletter på tværs af takstområder, transportmidler og regioner.

Derudover kan man bruge RejseBillet til sine pendlerprodukter. Der er altså ikke tale om et direkte alternativ til Rejsekortet. Men det bliver en trædesten på vejen.

– Det er første skridt på rejsen mod digitalisering af Rejsekort, og vi ser frem til, at vi kan tilbyde endnu et produkt, som de rejsende med kollektiv transport i Danmark kan få glæde af i deres hverdag, fortalte Kasper A. Schmidt, adm. direktør hos Rejsekort & Rejseplan A/S i januar måned.

Her lovede selskabet også, at app’en “forventes klar i slutningen af første kvartal i år”.

Siden har der været helt stille omkring RejseBillet app’en.

Vi har skrevet til Rejsekort & Rejseplan A/S og bedt om en forklaring på, hvorfår app’en er så stærkt forsinket. Og hvornår vi kan forevente at se den ude i det fri.

Den “rigtige” Rejsekort app blev testet i Nordjylland sidste år. Det er mere end tre år siden, at den daværende transortminister Benny Engelbrecht lovede en Rejsekort app som alternativ til plastikkortet.

RejseBillet app’en stærkt forsinket